الحياة مش صِراع .. مش مطلوب منك تنتصر على حد ، ولا تهتم بصورتك في عيون كل الناس.. في النهاية انت مبتوصلش للنتايج اللي بتعوزها من ورا اي انتصار ولا من محاولات توصيل صورتك الحقيقية لحد.. الناس في الآخر بتشوف اللي هي عايزة تشوفه.. كفايه عليك تدور على سلامك النفسي
من كام يوم حصل معايا حاجه وحشه اوي اتصدمت منها لانها كانت اول مره تحصل ليا في حياتي وكانت صعبه عليا اوي اتظلمت جدا جدا ومكنتش استحق كدا بس انا بعد ما فكرت قولت خلاص الحمدلله ربنا اكيد عمل ليا كدا علشان هيا خير ليا وان لو كان حصل عكس كدا كان ممكن يحصلي حاجه وحشه... انا بكل هدوء وعقل انا راضيه جدا جدا عن الحاجه دي راضيه علشان عارفه انها خير ليا بعدين راضيه علشان ربنا هيكرمني بالاحسن بعدين راضيه علشان انا هيتجبر بخاطري قريب باذن الله اه انا مش هكدب واقول زعلت خالص في الاول ولسه زعلانه بس انا راضيه عن الحاجه دي والله فا حاولت اكون احسن ومفكرش فيها كتير وهسيب ربنا يحلها ليا ويعوضني بالاحسن باذن الله. حاولوا لما يحصل اي حاجه وحشه في حياتكم وتكونوا مستغربين منها انها حصلت متقولوش ليه يارب عملت كدا لاء قول بكل نفس راضية الحمدلله الحمدلله انك اخترت ليا الخير يارب ومتزعلوش علشان ربنا بيعمل لينا الخير علي طول 💜
أي انسان في وقت ضيقه وضعفه بيبقي محتاج حد يجبر بخاطره، حد يقوله متزعلش ولا يهمك، حد يقوله كمّل هتوصل، وقت نجاحك بتلاقي ناس كتير جنبك انما قلبك بيفضل شايل الجميل للي وقفوا جنبك وقت ضعفك او فشلك" ما عُبد الله بشيئ افضل من جبر الخواطر"
انه يلاقي حد يهون عليه كل صعب وكل حاجه يلاقي حد جمبه وبيشجعه يلاقي حد يحترمه يشوفه ناجح في حياته علي طول يلاقي حد جمبه طول الوقت وبيسمع له وهو فرحان يشاركه حياته ويومه وكل حاجه يلاقي حد وقت تعبه يقوله كلمه حلوه تنسيه التعب دي اكتر حاجه من وجهة نظري بتفرق مع الانسان وبتخليه مبسوط علشان هو بيبقي محتاج دا فعلا💜
لما بكون زعلانه اول حاجه بعملها بقوم اصلي وبعدين اهرب بالنوم علي طول " تميل حياتي الي الانيهار عندما اكون مستيقظة" وفعلا بيحصل النوم دا اكبر علاج لكل المشاكل وكل حاجه انا بنام علشان اهرب من الواقع مش علشان عاوزه انام فهمني'
- عاوزه اقول ليكم حاجه مهمه اوي بجد لما حد ييجي ينصحكم يا جماعه محدش يزعل ومحدش يقول سيبك منه دا مبيفهمش وبيقول اي حاجه علشان ترضي نفسك وتعمل الغلط لما حد اكبر منك يقولك حاجه لمصلحتك وهتنفعك اسمع منها واحترمه وقول له ان شاء الله هعمل كدا علشان اقسم بالله بيبقي كل كلمه بيقولها صح وهتنفعنا فعلا وبتبقي خير لينا لقدام اللي بينصحنا دا نشيله فوق دماغنا شيل بينصحونا علشان هما حصل معاهم حاجات وغلطوا ومكنوش لاقيين حد ينصحهم فا بيقولوا لينا علشان منغلطش نفس الغلطه لازم تحترم اللي اكبر منك وتسمع له حتي لو مش هتعمل كدا متبقاش قدامه زعلانه وعاوز تقوم تضربه وتبقي قليل الذوق علي الاقل احترمه بس لحظه لما يقولك فيها حاجه يمكن تنفعك وتفوقك وتخليك تحس شويه ان دا صح قليل جدا لما تلاقي لسه ناس جميله وكويسة وبتنصح اللي قدامها بأجمل النصايح ولو عرفت معني الكلام هتفهم فعلا انك لازم تسمع الكلام والنصيحه ومش بس كدا تفضل شايلها فوق دماغك💜"
لا تلم الناس علي تخيب ظنك بل لم نفسك علي انتظار الكثير منهم اكتر جملة حقيقة في حياه كل واحد فينا بتعمل كل حاجه حلوه مع الناس وبطمنهم في وقت خوفهم وتعبهم وزعلهم لما بيحتاجوا منك حاجه اول واحد بتكون جمبهم، لما يتعبوا اول واحد تكون معاه، لما يفرحوا اول واحد تكون فرحان اضعاف فرحته، لما ينجحوا اول واحد تكون مهني ومبارك ليك ليهم من قلبك، او ما يقعوا تكون اول واحد مطمنهم انهم مش فاشلين وانهم عندهم احسن من كدا وانهم هيقدروا يكملوا، اول ما يبقوا ويحسوا انهم لوحدهم تكون انت اول واحد محسسهم عكس كدا، اول لما يتكلموا ويتصرفوا وحش تكون اول واحد مغيرهم وبتنصحهم للاحلي... اي المستفاد من دا بقا ولا اي حاجه جرب اقع، اتعب، ازعل، حس انك وحيد، اعمل تصرف وحش شوف مين بقا هيستحملك ولا هيقف جمبك ولا هيحبك ولا هيهون عليك زي ما كنت مستني انهم يعملوا زي ما عملت والله ما هتلاقي حد غير واحد اه واحد والباقي هيبقي همه صورته انه اجدع واحد وعاوز ياخد اللقطه متحطش املك في حد انت عارف وواثق انه هيخيب ظنك بس انت كنت مستنيه يعمل عكس كدا بس معملش، محدش يستني حاجه حلوه من حد لان في ناس مش هيبقي همها غير نفسها وانهم اجدع حد وفي جزء بسيط هيبقي فعلا عاوز يساعد من قلبه ودا قليل..
- قمة البرود والغباء والزفت لما تكون زعلان فعلا وتعبان وحد يسألك مالك تقوله مخنوق وقرفان وهكذا ويقولك من ايه انت لسه صغير علي الهم والزعل متكبرش الدنيا معلش معلش بس هو الزعل له سن معين هو الزعل شرط اكون كبيرة اوي علشان ازعل، لاء بجد في ايه هو بقا حرام الواحد يزعل علشان الناس شايفنه صغير لا يعيني حرام مينفعش بطلوا غباء في ناس بتبقي شايفه حياه الانسان جميلة ومفيهاش زعل ولا تعب وهما والله اكتر ناس فيهم هم وحزن الدنيا في ناس بتحكم علي الناس من مره ضحكوا فيهم ما يمكن بيضحكوا علشان يهونوا علي نفسهم علشان مش لاقيين حد يهون عليهم زعلهم متقولش لحد اللي فيك دا مش كبير علشان انت مبتبقاش في نفس الموقف فا مش حاسس هو في ايه فا بلاش تقولوا لغيركم اي مزعلكم والكلام اللي يخليهم يندموا انهم قالوا ليك علشان كانوا مفكرين انك هطلعهم من زعلهم كفايه غباء وعقلانيه متخلفه كفايه "
- مش بحب خالص ازعل ولا بحب الزعل خالص بتعب من الزعل شويه زعل صغيرين ممكن يخلوني اتعب في ثانيه بس غصب عن الواحد ما هو مش طول الوقت هنبقي مبسوطين اه انا مش بحسس حد اني زعلانه واني في حاجه خنقاني وبخليهم مبسوطين حتي لو فيا ايه بس انا ببقي هموت وانا كاتمه كل دا قليل اللي بياخد باله ومش ببقي حبه كدا علشان مبحبش حد يسألني مالك وانا مضايقه علشان ببقي علي تكه من العياط وانا بكره اعيط قدام حد فا بلطف من الجو وبقول مفيش لكن حقيقي مكدبش اللي قال ان الزعل بيقتل صاحبه وفعلا الحزن دا ملهوش لازمه لانه بييجي من وراه تعب نفسي بس اللي باقي من عمري اعيشه في راحه بال وسعادة والدنيا تبقي هاديه كدا بس اكيد هيبقي غير كدا لان كل حاجه حواليك بتكون عكس اللي انت شايفه فا يارب اللي جاي يكون خير لقلبي وبس.
- انا بس عاوزه اقول ان والله الفتره دي صعبه صعبه جدا اول مره تكون تقيلة علي قلبي بالشكل دا مش عارفه اعمل ايه ومتلغبطه جدا وحاسه اني استسلمت لها في فتره اكيد بتيجي بتخليك تفوق اكتر وبتبقي احسن بعدها بس الفتره دي حتي انا مش عارفه افوق لها شايفه كل حاجه كدا صعبه ورخمه وملهاش لازمه مريت بأوحش اسبوع وكان صعب ومليان ضغوطات وعياط واكتئاب وحزن وزعل ميتوصفش، بس بقا انا من كل دا مبيرنش في ودني غير آيه " يَأتِيكَ الفَرج فجأةَ كَمّا أتاكَ الإبتِلاَء " وانا عارفه ان ربنا هيكون معايا في كل خطوه انا همشيها وانه مش هيسبني انا علي قد منا زعلانه وكارهه الدنيا كدا بس انا مطمنه ان ربنا هيعملي كل خير وهيعوضني عن كل حاجه شوفتها اكيد... ♡
زي ما الجو بيتغير في لحظه كدا واحنا في عز الصيف والدنيا بتمطر بردو وانت في ظروف صعبه وحاسس ان هيا مش هتتحل حاول تتأمل شويه ان في لحظه انت ممكن حالك يتبدل ويبقي احلي فا منزعلش ونثق ان ربنا هيحلها من عنده💜
واحده من صحابي ضايقتني دلوقت جدا بتسألني ع الدبلومه قولتلها لسه هقدم السنادي ضحكت ضحكه سخيفه وقالت هتقدمي اي ي بنتى لو هتعمليها تضيع وقت يبقي حلو غير كده انزلى شوفي شغل بقالنا اربع سنين متخرجين وانتى قاعده حسي ع دمك شويه وانزلى شغل مع العلم بدور بقالي كتير كله شغل ومرتبات تقرف وظروف بابا كانت صعبه
متخليش كلام واحده زي دي معلش يعني ملهاش لازمه يأثر فيكي انتي ادام حبه الحاجه وعاوزه تعمليها اعمليها من غير ما تشركيها لحد هيكون غيران منك ومش هيفرح ليكي معاكي حق في ان مفيش اصلا شغل وعيشه بقت صعبه بس ربنا هيحلها من عنده اطمني ان اللي جاي هيكون خير كملي في اللي انتي حباه ومتشركيش حد فرحتك وحياتك وحاجات نفسك توصلي لها غير اهلك علشان محدش بيحب الخير لغيره ربنا يوقفلك ولاد الحلال ويصلح حالك💜